Post salutacionem. Erwirdige leue here, biszundere gunstige frundt vnde gude gonre, so vnde alse denne iuwe vaderlicheit an vns geschreuen heuet, dat juncker Wilm vnde syn husfrouwe Birgitte mit eren kinderen vnde eruen to rechte gewesen vnde gescheden syn vmme sodan gelt alz en jn vnser stad erfftals haluen angeuallen vnde gestoruen is, begerende der suluen frouwen Birgitten sodan gelt tohantrekende. Aldus, erwirdige here, weren wy der frouwen tokumst gantz erfrouwet vnde hadden wol gehapet, dat zolde nu ens eyn ende van geworden hebben vnde willichlick ere gerne sodan gelt vornoget hedden, biszundere se vnns nene nogafftige quitancien vnde vorlatinge, so id durch den alderdurchlugesten heren koningk to Dennemarken bede gedinget is, gheuen wolde, alz id juwe vaderlicheit vt dusser ingelechten copien des heren koninges breuen, wo de saken ene gestalt hebben, wol erlerende werd &c. Worumme bidden wy noch iuwe vorscreuen vaderlicheit, se juncker Wilm, syn husfrouwe Birgitte vnde anderen, dede sake belangen, wille vnderrichten vnns sodan nogafftige vorlatinge vnde touorsichte des gantzen summen, alz ij(m) marck, na inholt des heren koninges breuen moge werden. Se mogen sick denne vmme sodan gelt verdragen vnde delent na eren willen, we en dat geleuet. Wenner vnns de quitancie werd, dat villichte juwer vaderlicheit dat vortan sal geteget werden, so sallen sodane ij(m) marck bereth wesen alse wy allewege ok ouerbedich gewesen syn. Hir ane dat beste iuwe vaderlicheit den wille senn &c.